fi fi fi fi en fi fr fi tr fi fi fi ru en nb en fi fi fi fi fi fi fi fi fi fi fi en fi fi fi fi fi fi fi fi fi fi en fi fi fi fi fi fi fi fi fi fi en fi fi fi fi fi fi fi fi fi fi fi fi fi fi fi fi fi fi es pl fi es fi en es fi en da fi fi en fi es fi es fi fi et fi fr en fi fi fi fi fi fi fi tr eo fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en fi fi fi fi fi fi fi fi fi en fi en fi fi et fi
Etelä-Vantaan Shakki ry – EtVaS – Sivu 2 – Shakkikerho – Chess Club
Mestareiden täyskierrosturnaus – 3. kierros
Kolmannella kierroksella nähtiin taas lukuisia mielenkiintoisia pelejä kaikissa kolmessa ryhmässä!
FM-ryhmän kärkipaikka siirtyi KvM Joose Norrin haltuun, joka onnistui voittamaan FM Jari Järvenpään torniloppupelissä jossa valkealla oli ”noin puolitoista” sotilasta enemmän. ”Puolitoista” vaihtui lopulta kahdeksi rinnakkaiseksi sotilaaksi, eikä mustilla pelanneella Järvenpäällä ollut enää syytä jatkaa peliä. Turnauksen ykkösrankattu KvM Kalle Kiik kohtasi valkeilla FM Andrii Palchukin, joka onnistui aiheuttamaan vastustajalleen ensimmäisen pistemenetyksen pidettyään mustilla tasapelin. Viimeisessä pelissä FM Tommi Luukkonen luotti lähettipariinsa mustilla pelanneen M Henri Torkkolan ratsuparia vastaan kolmen sotilaan loppupelissä, mutta valkean ajatus likvidoida mustan sotilaat kuningassivustalla osoittautui riittämättömäksi mustan b-vaparia vastaan.
M-ryhmän turnaustilanne tasoittui mukavasti kolmannen kierroksen pelien myötä. FM NKvM Johanna Paasikangas voitti turnausta johtaneen Lauri Bederdinin daami-torni-sotilaat -loppupelissä, kun mustilla pelannut Bederdin erehtyi päästämään valkean daamin tekemään tuhojaan mustan kuningasasemassa. Otto Räsänen puolestaan vei pisteen mustilla Per Ertbjergiä vastaan perinteisessä Grünfeldissä, jossa musta selviytyi valkean painostuksesta ja voitti lopulta a-linjan vapaasotilaan mahdollistaman edullisen loppupelin kautta. Kolmannessa pelissä M Jere Lindholm jauhoi vähitellen mustilla voiton valkeilla pelanneesta Ilkka Hartiosta.
Paikalla oli myös muutama katsoja pelejä seuraamassa
A-ryhmässä nähtiin kolme tasapeliä. Turnausta kahdella voitolla johtanut FM Jorma Kekki päätyi Heljä Lehtisen kanssa lähetti vastaan ratsu -loppupeliin neljän sotilaan kanssa, ja pelaajat totesivat lopulta aseman olevan riittävän tasainen pisteen jakamiseksi. Samaan tulokseen päätyivät myös Eino Pölkkki ja Sarabella Norlamo omassa pelissään, kuten myös Aku Salonen ja Pavel Khanov torniloppupelissä.
Palchuk ja Kiik analysoimassa omaa peliään
Toinen kierros tarjoili lisää mielenkiintoisia pelejä kaikissa ryhmissä, kun pelaajat iskivät yhteen lauantaiaamuna.
Kahden ensimmäisen kierroksen pelit.
Kärkiryhmässä FM Jari Järvenpää voitti valkeilla FM Tommi Luukkosen. Peli kääntyi nopeasti tornien ja ratsujen loppupeliksi, jossa valkean sotilaspari keskustassa oli nopeampi luomaan uhkauksia kuin mustan vastaava daamisivustalla. Toisessa pelissä FM Andrii Palchuk ei saanut kehitystään valkeilla valmiiksi, kun KvM Joose Norri onnistui luomaan itselleen edullisia taktisia käänteitä keskustasotilaiden ja ratsujen avulla, mikä riitti lopulta mustan nopeaan voittoon. Kolmannessa pelissä KvM Kalle Kiik pelasi vahvemmin M Henri Torkkolaa vastaan torniloppupelissä, jossa valkean kuningas jäi lopulta hankalasti tornien ristituleen hieman ahtaammassa asemassa.
Pelissä Bederdin-Ertbjerg valkea sai hyvää asemallista etua keskipelissä, ja oikein ajoitettu laadun uhraus avasi mustan aseman eikä lopulta sotilaan korottumista voinut estää joten musta päätti heittää pyyhkeen kehään. EtVaSin jäsentenvälisessä kamppailussa valkeilla pelannut M Jere Lindholm onnistui voittamaan FM NKvM Johanna Paasikankaan skandinaavisella avauksella alkaneessa pelissä jossa ei taktisia koukkuja puuttunut. Avauskierroksella voiton vienyt Otto Räsänen puolestaan joutui toteamaan mustilla pelanneen Ilkka Hartion paremmaksi, kun valkea oli jäämässä koko upseerin tappiolle vailla minkäänlaista kompensaatiota.
A-ryhmässä Heljä Lehtinen ja Eino Pölkki tasasivat sopuisasti pisteen pelissä jossa tasapaino ei merkittävästi päässyt järkkymään missään vaiheessa. FM Jorma Kekki puolestaan jatkoi voittokulkuaan kukistamalla Pavel Khanovin mielenkiintoisessa torni+sotilas vastaan lähetti+ratsu -materiaaliepätasapainossa. Mustan sotilaat marssivat lopulta hieman nopeammin läpi eikä valkea onnistunut luomaan tarpeeksi vastapeliä.
Turnaus jatkuu klo 16:00 kolmannen kierroksen peleillä.
Mestareiden täyskierrosturnaus – 1. kierros
EtVaSin jo perinteinen Mestareiden täyskierrosturnaus käynnistyi perjantaina 13.5.2022 kolmessa ryhmässä 18 pelaajan voimin. Ensimmäinen kierros tarjoili heti mielenkiintoisia pelejä joista peräti seitsemän päättyi ”tulokseen”.
Kovatasoisessa kärkiryhmässä valkeat olivat kaikissa peleissä vahvempia koko pisteen arvoisesti. KvM Kalle Kiik avasi pistetilin voittamalla FM Tommi Luukkosen hieman epätavallisen 1.f4 -avauksen myötä. Mustan upseerin uhraus keskipelissä ei tuonut toivottua tulosta, vaan valkea jäi selvästi paremmalle puolelle ja vei koko pisteen mukanaan. Nuori ukrainalainen FM Andrii Palchuk pelasi vakuuttavasti FM Jari Järvenpään kivimuuria vastaan ja onnistui ahdistamaan mustan kuninkaan lähes mattiin asti. KvM Joose Norri ja M Henri Torkkola päätyivät mielenkiintoiseen 6 vs. 5 sotilasloppupeliin, jossa valkea puski kylmästi sotilaitaan eteenpäin jolloin musta joutui toteamaan olevansa mahdottoman puolustustehtävän edessä.
M-ryhmän avausvoitto meni vahvasti pelanneelle Otto Räsäselle, joka pääsi yllättämään M Jere Lindholmin ranskalaisessa Tarraschin muunnelmassa, kun keskipelin taktiset käänteet osoittautuivat valkealle voittaviksi. Pelissä Ilkka Hartio – Lauri Bederdin musta sai kaksi kevyttä upseeria tornista ja voitti pelin nopeasti valkean kuninkaan jäätyä heikoksi. Ryhmän kolmannessa pelissä Per Ertbjerg ja FM Johanna Paasikangas tasasivat pisteen vauhdikkaan pelin päätteeksi asemassa jossa epäilemättä olisi voinut olla vielä paljon pelattavaa puolin ja toisin.
A-ryhmässä Sarabella Norlamo käänsi valkeilla asemallisen etunsa sotilaan eduksi, eikä mustilla pelannut Pavel Khanov onnistunut sekoittamaan peliä riittävästi jotta valkealla olisi ollut erehtymisen mahdollisuuksia syntyneessä torniloppupelissä. Eino Pölkki sortui muutamaan taktiseen virheeseen pelissään FM Jorma Kekkiä vastaan mustan viedessä lopulta koko pisteen. Nuoret Aku Salonen ja Heljä Lehtinen pelasivat pitkää torniloppupeliä jossa sovittiin lopulta tasapelistä asemassa joka lienee mustalle voittava.
Toinen kierros käynnistyy lauantaina klo 10:00, mielenkiintoisena kärkipelinä tarjolla FM Andrii Palchuk vastaan KvM Joose Norri.
EtVaS Mestareiden täyskierrosturnaus 13.-15.5.2022
Etelä-Vantaan Shakki järjestää 13.-15.5.2022 korkeatasoisen SELO- ja ELO-kelpoisen täyskierrosturnauksen pelaajille jotka ovat kiinnostuneita tasaisista ja kamppailullisista peleistä ja haluavat mahdollisuuden panostaa huolelliseen valmistautumiseen jokaista peliä varten. Turnaus pelataan enintään kolmessa kuuden pelaajan ryhmässä täyskierroskilpailuna. Jokaisen ryhmän pelaajat ja parit nimetään viimeistään 48 tuntia ennen turnauksen alkua, jolloin osallistujilla on mahdollisuus valmistautua kaikkiin peleihinsä etukäteen.
Kovatasoisten pelien ja laadukkaiden puitteiden lisäksi pelaajille on tarjolla maksutta kahvia, virvokkeita, hedelmiä ja pientä kahvileipää koko turnauksen ajan. Pelipaikkana on EtVaSin kerhotila Helsingin Kannelmäessä, aivan kauppakeskus Kaaren vieressä, osoitteessa Halsuantie 9 (käynti suoraa kadulta).
Ryhmät ja viitteelliset selorajat:
Jokaisen ryhmän voittajalle on luvassa minimissään 200e rahapalkinto.
Turnaukseen mahtuu 18 pelaajaa. Ryhmät täytetään ensisijaisesti ilmoittautuneiden pelaajien vahvuusjärjestyksessä. Turnausjärjestäjä varaa oikeuden määritellä lopullinen osallistujaluettelo ilmoittautuneiden joukosta sopivien ryhmien varmistamiseksi. Ryhmien rajat eivät ole kiinteät, vaan määräytyvät lopulta osallistuvien pelaajien vahvuuksien mukaan. Turnauksessa ei siis ole kiintiöitä millekään vahvuusryhmälle.
Turnauksesta kiinnostuneet pelaajat voivat ilmoittautua sähköpostitse osoitteeseen etvas@shakki.net. Ilmoittautuneiden lista ja varasijalla olevat pelaajat on nähtävissä osoitteessa https://etvas.club/. Turnaukseen ilmoittautuminen vahvistetaan maksamalla osallistumismaksu 55 euroa ilmoittautumisen yhteydessä, kuitenkin viimeistään 10.5.2022 klo 23:59 Etelä-Vantaan Shakin tilille FI57 8000 1201 4876 19. Osallistumismaksu palautetaan niille pelaajille jotka eivät mahdu mukaan turnaukseen. Osallistumismaksua ei palauteta mikäli pelaaja peruu osallistumisensa parien julkistamisen jälkeen, paitsi jos kyseessä on jokin erittäin poikkeuksellinen tilanne. Tämän tarkoituksena on sitouttaa pelaajat turnaukseen ja mahdollistaa muille osallistujille valmistautuminen peleihin. Lopullinen lista osallistujista julkaistaan viimeistään 48 tuntia ennen turnauksen alkua. Jokaiseen ryhmään nimetään myös yksi varapelaaja joka osallistuu mikäli joku varsinaisista pelaajista ei saavu paikalle turnauksen alkaessa. Varapelaajaksi voi myös ilmoittautua halutessaan, varapelaajan osallistuminen turnaukseen on maksuton.
HUOM: Virallinen paritus tapahtuu chess-resultsin avulla keskiviikkona iltapäivällä. Tuloksen pitäisi olla sama, mutta mikäli poikkeamia ilmenee on chess-resultsin paritus lopullinen.
Pelaajien numerot on arvottu keskiviikkona aamulla, arvonta on videoitu ja on nähtävillä pelipaikalla pyydettäessä.
Turnausjärjestäjä varaa mahdollisuuden tarvittaessa siirtää yksittäisen pelaajan toiseen ryhmään mikäli tulisi yllättäviä viime hetken muutoksia osallistujalistaan eikä sopivaa varapelaajaa ryhmään muuten löytyisi.
KvM Kalle Kiik (EST) (SELO 2441, ELO 2380)
FM Tommi Luukkonen (SELO 2363, ELO 2285)
FM Jari Järvenpää (SELO 2312, ELO 2268)
FM Andrii Palchuk (UKR) (ELO 2253)
M Henri Torkkola (SELO 2260, ELO 2180)
KvM Joose Norri (SELO 2236, ELO 2246)
M Jere Lindholm (SELO 2179, ELO 2139)
FM NKvM Johanna Paasikangas (SELO 2158, ELO 2164)
Otto Räsänen (SELO 2090, ELO 1960)
Lauri Bederdin (SELO 2086, ELO 2008)
Per Ertbjerg (SELO 2068, ELO 2033)
Ilkka Hartio (SELO 2042, ELO 1992)
Pavel Khanov (SELO 2041, ELO 1992)
FM Jorma Kekki (SELO 1950, ELO 1974)
Sarabella Norlamo (SELO 1958, ELO 1957)
Eino Pölkki (SELO 1921, ELO 1733)
Aku Salonen (SELO 1915, ELO 1655)
Heljä Lehtinen (SELO 1850, ELO 1909)
Mahdolliset varapelaajat (vahvistetaan erikseen)
Teppo Moilanen (SELO 1811, ELO 1779)
EtVaSin peli-illat jatkuvat torstaisin
EtVaSin avoimet peli-illat jatkuvat torstaisin Halsuantiellä Kannelmäessä.
Ovet ovat auki klo 18:00 alkaen, ja illan aikana pelataan turnaus joko pikashakin (3+2″ tai 5+3″) tai nopean shakin (10+5″) ajoilla.
Kevätkauden tarkempi ohjelma löytyy kerhokalenterista.
Edellinen sivu sivu 1 sivu 2 sivu 3 … sivu 27 Seuraava sivu
Etelä-Vantaan Shakki ry – EtVaS
Etelä-Vantaan Shakki ry - EtVaS
Already have a WordPress.com account? Log in now.
Etelä-Vantaan Shakki ry - EtVaS